Nous, Renaut Berthiers, Honberz de Belleuye, Berthelier Coillon li Boiuenet d’Arboix esliz quatre proudomes d’Arboys à ce temps de part madame la contesse d’Arthois et de Borgoine, Jehannins de Villette, Honberz Jocerant, Nicholins dou Champ et Besençon li Blaisiers esliz quatre proudomes de Thoire de part monsigneur de Vaudrier à ce temps en Arboys pour gouuerner et pour ordener les besoignes de la ville d’Arboys et dou preuostez et pour faire le communal profist, et nous Esteuenins Rosset, Willemins Berthiers, Huguenins de Vaul, Jehan Boichet li Gruuillet, Huguenins Soigneal, Cristin Champon, Girar li Blanc, Perrenins li Gaynerres, Richart li Quace, Huguenins li Berbiers, Esteuenins Mercier, Honberz d’Usies, Richart Groinet, Vienot Polpoy, Girar Bullez, Renaut Bullez, Juham Buuon, Hudin de la Chenaul, Perrenins Rondet, Juham Rondet, Oleuier de Faramant, Honberz li Blanc, Faconier Buuom, Abris li Wet, Honbers de Monront, Perrenins Fouchart, Willames Girot, Perron Girot, Humber de Prestin, Faconet fil à la Porture, Perrenin dou Nauoy, Honberz dou Nauoy, Jaquet li Balet, Girar Flandelous, Perrenet li Bretons, Vaychers Rondet, Colars dou Chastel, Willemin Nardin, Joceriar Quatremax, Guyon li Goinour, Hymonin li Aygniers, Juhan fil Emorgal, Hugon li Oyliers, Juham dou Sauce, Esteuenin fil Danpnon d’Asson Nayssie, Esteuenin Mergnot, Perrenin Pigot, Vernier Pigot, Liros Chaudeaul, Juham Guerbelet, Willemin fil Moygnier, Huguenin li Moriaux, Vienot Pimant, Girar et Honberz, enfant Perrel de Larnay, Henrion li Moroilon, Willames li Orphannis, Perrenet de Noseroy, Juenot Guillot, Lanberz de Verrue, Villeret fil Poncetein, Esteuenin fil a Mareschauz dou Pin, Juenot Florer, Jehannins li Feures, Huguenins Laboret, Verniers d’Yuorie, Justot Blaisier, Ros Flamant, Girar fil à la Jasque, li Bois, Renaut Abonier, Crestin li Chette, Perreaulx fil Edier, Jehanin Bercho, Huguenin li Petiz, Girar Emelot, Juenot dit Charreton Charix, Perrel li Pomerez, Esteuenon Fouchart, Esteuenon fil Bernart Apelestier, Perrenins diz Rossez, tauerniers, Jueniers de la Platère, Richart Merquis, Sirot Merquis, Jaquemins li Boichet, Hemonin fil Juhan de la Chenaul, Bartholomet fil Girar de la Tespe, li Moines fil Renaut a Feure, Abriet Tauerniers li Bouerdet, Perrin de Crose façons sauoir à tout présent et à uenir que nous, pour nous et pour tout le remanant de la communaltey de la ville d’Arboys et de ses habitanz tant de la justice ma dame la conthesse quant de celley mon signeur de Vaudrier dessus nommez, considéranz diligamment le éuidant profist et espécialement pour paier plusours grosses debtes que li communaux de la ville d’Arboys et li habitanz de celle ville doiuent à nostre dame la conthesse dessus dicte et ès hers Morelet de Salins et à plusours autres genz, ès quex nous dessus nommez et touz li remanant de la communaltey de la dicte ville d’Arboys sumes tenuz et obligiez grossement tant pour les oures que hont estez faites ou temps passey pour la fermetez de la ville d’Arboys et autres oures toichant le communal d’Arboys, quant pour autres justes causes, desquelles debtes et causes nous auons fait foy plenière deuant Lanbert de Chautrans, à ce temps balif nostre dame la contesse, et par deuant son conssoil, nous dessus nommez, pour les diz debt paier et pour hoster, nous et tout l’autre remanant de la communatel d’Arboys, dou consseil et de la volontey de tout les gentishomes, clers et borjois d’Arbois à ce apelez sofisamment, en la menière acostumée en Arboys de l’apeler le dit communal d’Arboys, en nom dou dit communal et pour le dit communal, pour toute la ville et les habitanz, pour nous et pour nous successours, auons venduz, vendons bailons, quitons et deliurons, per pure et perfecte vendiction per l’espece et per le terme de vint et cinq ans continuelment ensiguant comançant à jour de la confection de cex lettres, à Roignon d’Arboys et à la Renaude fame çayenarrers Esteuenins Chanbier dit Morel de Salins et à ses enfant dou dit Esteuenin et à leur hoir et successours et à ces que cause il auront de lour, les boys cy apprès nommez, les tondues, les traytes et les yssues des diz bois, franc et quites de touz seruituz et de toutes exactions, ensamble toutes les amendes de sept soz et de sept soz en auant, saul les amendes des bois trayre que sont ès signours et saul les emendes que appertiennent à signeur de Vaudrier sus ses homes, les quex il deura auoir, c’est à sauoir nous boys assis ou terretoire, en la signorie et en la justice d’Arboys, c’est à sauoir les bois que durent dois l’aut de Pierre Oncise per missin come les bones sont mises, tanque ès Costes Pendant de Bois Mien, c’est à sauoir toute la Boscherace et la Combe ès Moinnes, tanque à chemin que vay à la Chestelleinne, et durent tanque ès bois de Polloygney, tanque à la Coste de Boyemien, et toutes les costes d’Arboys, entour Arboys, exceptez ou luef que l’on appelle Pierrefuez, ès quex boix venduz si come dessus ést dit il puent mettre pour garder talx gardes et talx forestiers come il voudront et toutes foiz oster et mettre autres que lour plaira, et mettre et enuoyer façour, tranchours, que faicent et faichoient le dit bois à voge ou a destra, et le bois fait et tranchiez il pourront mettre et reposer en vne plaice ou an plusours tanque il le puissent faire mener et charroier à leur aise, pour lequel bois amener, traire et charoier, nous leur deuons soignier chemin per tout lay où il le voudront traire et charroier et expéciament le Chemin de Sein Nicholaus alant et venant dois Salins à Yuoirie, et se ensin estoit, que ia ne soit, que temps ou guerre fut ou païs pourquoy li dit bois fut destorbez de tranchier ou de charroyer ou que li pois de Salins dou borc nostre dame la contesse fussant destorbez de cuyre le saul et de bolir, que li diz achetours ou cil qui auront cause de lour tiennent apprès les dictes années tant dou temps come il auront estez destorbez ou auront cessez pour l’une ou pour l’autre des choses dessus dictes, et se il charroient per le temps où li deffaut seroit, il ne nous poreyent riens demander doudit deffaux per celluy tenps, et se enssin estoit qu’il demorast point de bois trainchiez ès diz bois apprès les dictes années et les deffaut aconpliz, il le pohent mener et traire à lour volentey et à lour aise, senz contredit de nos et de nous habitanz de la ville d’Arboys. Item auons encort venduz en nom que dessus la première tondue dou boix que li dit Esteuenin Chanbier auoit achettée doudit communaul et des proudomes d’Arboys, la quel tondue doit auoir de traite sept ans continuez, c’est à sauoir les bois des costes pendanz dou Chamoy et ès plains, et durent dois les bones mises sus la Coste de Pierre Oncise tanque ès boines mises entre les diz boix et les boix de Polloygney, et durent per le Chemin Sanois que vay dois Salins à Chestelchallon per le Buez de Cone et dois le chemin de Ualanpolière à la Chasteleinne per le dit Buez de Cone enuers Pupillin, les quex bois dessus nommez, ensamble les tondues, yssues et traites et les emendes de sept soz si come dessus est dit, nous auons venduz per les dit termes pour le pris de cinq cenz liures de bons esteuenans que nous auons heues en nom que dessus et recehues en nom de pris des diz achetours et nous en tenons per bien paiez en bons deniers nombrez. Des quex bois dessus venduz, des tondues, yssues, traites et emendes nous enuistons les dit achetours per ces lattres. Ceste vendue et toutes les choses dessus dictes et vne chescune per soy nous li dessus nommez, en nom que dessus pour nous et pour nous, successour promettons ès diz achetours et à lour hers et à ces qui cause il auront de lour per nos soirement fait suz seinz euuangille tenir fermement senz aller à l’encontre, per le dit terme, per nous ne per auctruil, ne faire ès diz boix, ne consentir à faire chose per quoy li diz achetours il soient greuez, et gairantir et deffandre contre touz à nous propres missions. Renonçant en ce fait per nos diz soirement à l’exception de mal, de barat, dou dit argent non mie heuz, ne recehuz, ne en nostre profist, ne en celluy de la dicte ville d’Arboys tornez, à la déception en outre la moitiez dou droit pris, à toutes exceptions, déceptions et raisons de fait, de droit et de costume et espécialment a droit reprouant la renonciation generaul. Obliganz et submettanz quant à ce tenir fermement, nous, nos hers, nous successours et nos biens present et auenir ès juridictions de cors noble dame Mahaut contesse d’Arthois et de Borgoine dessus dicte et de honorable persone et discrète l’official de la cort de Boiseçon, quant à la temporalitey et la spiritualitey. En tesmoignage de laquel chose nous dessus nommez auons requis et fait mettre en ces lettres le seaul de la dicte cort l’official de Boiseçon per Huguenin dit Bouet de Chyssie, clarc, notayre jurez de la dicte cort dou dit official, nous pour ce personnelment estaubliz auons cognues et confessées en droit toutes les choses dessus dictes estre verayes, et nous li diz offic[ial] ès proieres des dessus nommez raportées à nous per le dit Huguenim, notaire jurez de nostre dicte cort de Boiseçon, nostre comandament espécial auquel quant à ce nous auons commis et commettons per ces lettres nous voyes et nostre pohoir auons fait mettre en ces lettres le seaul de nostre dicte cort de Boiseçon, ensanble le seaul de la dicte contesse, et nous li dessus diz vendours, en nom que dessus est dit, ordenez et deuisez, ensanble le seaul dou dit official, auons requis et fait mettre le seaul de nostre dame la contesse dessus dicte et de nostre signeur de Vaudrey, ensanble le seaul du dit official et de la dicte contesse desquelx l’on vse en la ville d’Arboys. Faites et donées l’an Nostre Seignour corrant per mil trois cent et doze ou mois de nouenbre. H. Bouet [paraphe représentant la main droite, l’index étendu].